คอตโต้ ชี้ค่าเงินบาทแข็ง กระทบส่งออก
โพสต์ทูเดย์-คอตโต้ ชี้ปีเสือ ค่าเงินบาทแข็ง กระทบส่งออก ต้องทำตลาดหนักขึ้นเพื่อชดเชยกับค่าเงินที่หายไป&nbsp;
8 ม.ค. 2553

โพสต์ทูเดย์-คอตโต้ ชี้ปีเสือ ค่าเงินบาทแข็ง กระทบส่งออก ต้องทำตลาดหนักขึ้นเพื่อชดเชยกับค่าเงินที่หายไป 
นายสราวุฒิ สำราญทรัพย์ กรรมการผู้จัดการ บริษัท สยามซานิทารีแวร์อินดัสทรี  ผู้ผลิตและจำหน่ายสุขภัณฑ์และก๊อกน้ำคอตโต้ เปิดเผยว่าผลกระทบจากค่าเงินบาทที่แข็งค่าขึ้นในปีนี้ ซึ่งจะอยู่ที่เฉลี่ย 32 บาทต่อ 1 เหรียญดอลล่าร์สหรัฐ ฯจากปีก่อนอยู่ที่เฉลี่ย 35 บาท ต่อ 1 เหรียญสหรัฐฯ ทำให้บริษัทฯต้องทำการตลาดต่างประเทศมากขึ้นเพื่อมาชดเชยกับค่าเงินบาทที่หายไป
“ค่าเงินบาทแข็งค่าขึ้นมาก เป็นเพราะ การอ่อนค่าลงของดอลลาร์สหรัฐ เนื่องจากการขาดดุลของประเทศสหรัฐ และเศรษฐกิจของเขามีปัญหา ซึ่งการส่งออกของบริษัทฯอิงกับค่าเงินดอล์ล่าร์สหรัฐฯเป็นหลัก”
สำหรับในปีนี้บริษัทฯตั้งเป้ายอดขายรวม 4,800 ล้านบาท จากปีก่อนที่มียอดขาย 4,300 ล้านบาท แบ่งเป็นยอดขายสุขภัณฑ์ 2,600 ล้านบาท ,ก๊อกน้ำมียอดขาย 1,700 ล้านบาท แบ่งเป็นยอดขายในประเทศ 70%อีก 30% ส่งออก  ซึ่งตลาดส่งออกต่างประเทศได้ให้น้ำหนักกับตลาดอาเซียนถึง 40% โดยตั้งเป้าจะปั้นคอตโต้ให้เป็นแบรนด์ท็อปทรี ในประเทศอาเซียนภายใน 5 ปี   ซึ่งบริษัทฯได้ใช้งบการตลาดในประเทศเฉลี่ยอยู่ที่ 4-6 % ส่วนตลาดต่างประเทศใช้อยู่ที่ 8-9% จากยอดขายรวมแล้วไม่ต่ำกว่า 340 ล้านบาท จากปีก่อนที่ใช้งบการตลาดรวมเพียง 2-3%  
นายสราวุฒิ กล่าวว่าในปีนี้บริษัทฯจะเปิดคอตโต สตูดิโอ ซึ่งเป็นช่องทางการจำหน่ายในร้านตัวแทนจำหน่าย อีก 11 แห่งทั่วประเทศ  ขนาดพื้นที่  350 ตร.ม.    จากปัจจุบันเปิดให้บริการแล้ว 11 แห่งเช่นกัน  พร้อมกับเปิดคอตโต้สตูดิโอในประเทศเวียดนาม 2 แห่ง ที่เมืองโฮจิมินห์ กับฮานอย   และ กัมพูชา 2 แห่ง ที่เสียมเรียม กับพนมเปญ  ภายในปีนี้ในรูปแบบร้านสแตนด์อโลนขนาด 600-700 ตร.ม.  ซึ่งจะใช้เงินลงทุนต่อการเปิด 1 แห่งในรูปแบบสแตนด์อโลน ไม่ต่ำกว่า14-15 ล้านบาท ขณะเดียวกันบริษัทมีแผนจะเปิดคอตโต้ สตูดิโอใน ฟิลิปปินส์ ซึ่งปัจจุบันมีที่ดินรอการพัฒนาแล้ว